BG Официален вестник на Европейския съюз C 126/42

Становище на Комитета на регионите — „Предложение за регламент за изменение на регламента относно превози на отпадъци“

2014/C 126/11

I. ПОЛИТИЧЕСКИ ПРЕПОРЪКИ

КОМИТЕТЪТ НА РЕГИОНИТЕ

Общи положения

1. изразява убеждението, че превозите на отпадъци са една от най-важните области на законодателството относно отпадъците, в която съществува необходимост от по-строго прилагане. В някои държави членки върху превозите на отпадъци се осъществява подходящ контрол, но в други това не е така, в резултат от което възниква явлението „пробиране на пристанищата“. Налице са убедителни доказателства за незаконни превози на отпадъци, представляващи пряко нарушение на Базелската конвенция и Регламента за превози на отпадъци (РПО), по-конкретно — износ на опасни отпадъци (като отпадъци от електрическо и електронно оборудване — ОЕЕО) извън ОИСР, под претекста за повторна употреба, както и износ на неопасни отпадъци за развиващите се страни за депониране или третиране, което не отговаря на стандартите за опазване на околната среда;

2. отбелязва, че при съвместните инспекции, осъществени от IMPEL-TFS (1) с 22 държави членки, бяха открити нарушения при 863 от общо 3 454 превоза, т.е. 25%;

3. подчертава, че ефективното прилагане на Регламента за превози на отпадъци би допринесло за: — финансови ползи чрез избягване на разходите за почистване и репатриране; — равноправни европейски и световни условия за високи стандарти на рециклиране; — предотвратяване на сериозните последици за околната среда и здравето, произтичащи от изхвърлянето на незаконно превозвани отпадъци или тяхното третиране в неотговарящи на стандартите съоръжения в приемащите страни; — насърчаване на висококачествено сортиране и рециклиране, включително на опасни отпадъци, на територията на ЕС, а оттам и принос за постигане на целите на инициативата на ЕС за ефективно използване на ресурсите и за икономически растеж и създаване на работни места в сектора на третирането на отпадъци; — избягване на незаконния износ на ценни вторични суровини, който противоречи на целите на инициативата на ЕС за суровините; — гарантирано постигане на количествените цели на ЕС в областта на събирането, оползотворяването и рециклирането (напр. в директивите относно ОЕЕО, излезлите от употреба превозни средства, опаковките или батериите);

4. реализиране на ползи от „възходящия“ контрол на площадите на производителите и събирачите на отпадъци с цел намаляване на натиска в пристанищата;

5. призовава за силно и активно сътрудничество от страна на предприятията в сферата на отпадъците и управлението на ресурсите, тъй като ограничаването на незаконните превози носи ползи за третиращите предприятия в ЕС, които използват екологосъобразни методи;

6. отбелязва резултата от публичната консултация по предложените изменения, по време на която 90% от заинтересованите страни изразиха подкрепа за законодателно действие на ЕС в областта на превозите на отпадъци;

Планиране на инспекциите на превози на отпадъци

7. приветства предложеното задължение по отношение на плановете за инспекции, включително общоевропейското определение за задължително съдържание, с цел насърчаване на редовното и съгласувано планиране на инспекциите във всички държави членки. Адекватното планиране на инспекциите ще помогне на органите да повишат капацитета си за извършване на ефективни инспекции;

8. отбелязва, че лошото прилагане в една държава членка може да доведе до допълнителни усилия и разходи в друга държава членка, така че съществува споделен интерес от разработване на хармонизирани процедури за инспекция и подобряване на сътрудничеството и трансграничното споделяне на данни от разузнаването;

9. припомня, че плановете за инспекции са ключов елемент от насоките на IMPEL относно инспекциите на превози на отпадъци (2), но предупреждава, че отделянето на служители за планиране на инспекциите не бива да намалява наличния персонал за провеждане на инспекциите;

10. подкрепя предложението инспекционните планове да обхващат цялата територия на съответната държава членка, но предлага текстът да се допълни, за да се даде възможност това да се прави на регионална основа;

11. призовава плановете също да включват измерими цели, в съответствие със съществуващите най-добри практики, с което ще се гарантира, че отговорните за вземането на решенията ще могат да оценяват резултатите;

12. подкрепя категорично разпоредбата за включване в плановете за инспекции на оценка на риска, свързан с конкретни потоци отпадъци и източници на незаконни превози, въз основа на разузнавателни данни с подкрепата на полицейските органи, и насърчава компетентните органи да прилагат препоръките на IMPEL в това отношение, за да приоритизират по-добре ограничените ресурси за извършване на инспекции;

13. счита че водният транспорт също трябва да бъде включен в инспекционните планове, както се посочва в препоръките на IMPEL;

14. призовава Комисията да въведе таблица за съответствие между митническите кодове и кодовете за отпадъци, така че международните тарифни кодове, използвани от митническите власти, да могат да се използват за подбор на високорискови превози за инспекции;

Публикуване на плановете за инспекции

15. споделя изразената от Съвета (3) тревога, че публикуването на плановете за инспекции би могло да подпомогне тези, които се занимават с незаконни превози на отпадъци. Изразява убеждението, че следва да се публикуват планове за инспекции на стратегическо, а не на оперативно равнище;

16. признава, че местните и регионалните власти трябва, в рамките на задължението си да се грижат за своите граждани, да гарантират, че депонираните при тях материали за повторна употреба, рециклиране, оползотворяване или депониране се третират по начин, който не оказва вредно въздействие върху околната среда и здравето на хората. Вредното за околната среда третиране на незаконно превозваните отпадъци влияе отрицателно върху активното сътрудничество на гражданите в системите за рециклиране и управление на отпадъците;

17. призовава поради това да се публикува годишен доклад за извършените инспекции, резултата от тях и евентуално наложените санкции;

Обръщане на доказателствената тежест

18. приветства предложението от превозвача да се изисква да докаже, че изнасяният за предполагаема повторна употреба предмет е напълно функциониращ. Такъв е случаят с електрическото и електронното оборудване — ЕЕО (вместо ОЕЕО) и автомобилите (вместо излезли от употреба превозни средства). Обръщането на тежестта следва да помогне на инспектиращите органи да идентифицират незаконен износ на нефункциониращи предмети, т.е. отпадъци, които в противен случай биха могли да бъдат предназначени за неотговарящо на стандартите рециклиране или третиране извън ЕС. Подобни предмети следва да бъдат третирани в европейски съоръжения, за да се избегне износ на ценни суровини, както и за да се опазят околната среда и здравето на хората в трети страни;

19. приветства предложението в случай на превози с цел оползотворяване, за които има подозрение, че са незаконни, компетентният орган да може да изисква от превозвача да представи доказателства за начина на третиране, технологиите и стандартите, които ще се прилагат на местоназначението. Изразява също така убеждението, че това следва да бъде въведено за всички приложими превози по РПО, както и че крайното местоназначение на всички превози за рециклиране следва да се публикува, за да се повишат прозрачността и доверието на обществото във веригата на отпадъците и ресурсите;

Обмен на електронни данни

20. подкрепя разработването на електронен обмен на данни за превозите на отпадъци, който би могъл да осигури сигурна база данни за електронното деклариране на превозите, включваща доставчика, превозвача, търговците и крайното местоназначение на материалите, и подчертава значението на широката консултация с местните и регионалните власти и други заинтересовани страни по време на неговата подготовка;

21. изразява убеждението, че подобна база данни следва да бъде достъпна за всички съответни публични органи (инспекции по околна среда, митници, полиция) и да включва резултатите от инспекциите, за да подпомага органите при насочване на техните инспекции;

22. отбелязва, че четири страни вече използват електронен обмен на данни за уведомяване за превози на отпадъци (4), чието общоевропейско прилагане се очаква да спести на предприятията над 40 милиона евро годишно под формата на административни тежести (5), както и че Групата на високо равнище относно административната тежест призова той да се ползва от всички държави членки;

Други въпроси

23. заявява отново, че по-нататъшното укрепване на IMPEL е жизненоважно допълнително действие към изменението на РПО, осигуряващо подходяща дългосрочна финансова подкрепа за засилено систематично използване от IMPEL на партньорски проверки и работата му по отношение на определянето и споделянето на добри практики при по-нататъшното му разширяване към регионалното и местното равнище (6);

24. повтаря призива си Европейската комисия да представи общоевропейска законодателна рамка за екологичните инспекции и наблюдението на околната среда, включваща правомощия на Европейската комисия за извършване на инспекции с цел да се подкрепи ролята на местните и регионалните власти в прилагането на законодателството в областта на околната среда, да се намали нелоялната конкуренция поради различни режими за извършване на инспекции или липса на такива и да се осигури равноправие при съдебното производство (7);

Субсидиарност, пропорционалност и по-добро законотворчество

25. припомня, че политиката в областта на околната среда е област на споделени компетенции между ЕС и държавите членки, поради което за нея се прилага принципът на субсидиарност;

26. посочва, че превозите на отпадъци са международни и ако прилагането и привеждането в изпълнение на законодателството не се осъществява по един и същ начин от всички държави членки, не може да има равни условия, нито да бъдат овладени рисковете за човешкото здраве и околната среда; поради това счита, че е необходимо действие на равнище ЕС;

27. настоява последиците за правомощията на местните и регионалните власти да бъдат взети изцяло предвид при прилагането на електронния обмен на данни, чрез делегиран акт на Комисията. Затова преди внасянето на делегиран акт трябва да бъдат проведени преки консултации с местните и регионалните власти или техни представители;

II. ПРЕПОРЪКИ ЗА ИЗМЕНЕНИЯ

Изменение 1

COM(2013) 516 final, член 1, параграф 2 — Регламент (ЕО) № 1013/2006, член 26, нов параграф 5

Изложение на мотивите

Необходимо е да бъдат проведени подходящи консултации, включително на експертното равнище на местните и регионалните власти. Съществува обслужване на едно гише за митнически декларации и морско обслужване на едно гише. Данните трябва да бъдат достъпни за всички необходими органи, т.е полиция, митници, инспекторати и пристанищни власти.

Изменение 2

COM(2013) 516 final, член 1, параграф 3, буква б) — Регламент (ЕО) № 1013/2006, член 50, нов параграф 2а

Текст, предложен от Комисията Изменение на КР Държавите членки гарантират, че техните компетентни органи разработват планове за инспекции с цел проверка на спазването на настоящия регламент. Плановете обхващат цялата географска територия на съответната държава членка и се прилагат за всички инспекции на превоза на отпадъци, извършвани съгласно параграф 2, включително инспекциите на учреждения и предприятия, автомобилни и железопътни превози и пратки в пристанищата. Тези планове включват следното: Държавите членки гарантират, че техните компетентни органи разработват планове за инспекции с цел проверка на спазването на настоящия регламент. Плановете обхващат цялата географска територия на съответната държава членка на подходящите равнища, като при изготвяне на няколко плана за инспекции се осигурява съгласуваност между тях и се прилагат за всички инспекции на превоза на отпадъци, извършвани съгласно параграф 2, включително инспекциите на учреждения и предприятия, автомобилни и железопътни превози и пратки в пристанищата. Тези планове включват следното: а) стратегия и цели на инспекциите на превоза на отпадъци с указване на необходимите човешки, финансови и други ресурси; a) стратегия и измерими цели на инспекциите на превоза на отпадъци с указване на необходимите човешки, финансови и други ресурси; б) оценка на риска, обхващаща специфичните потоци отпадъци и източниците на незаконни превози и вземаща предвид разузнавателни данни като полицейски разследвания и анализи на престъпна дейност; б) оценка на риска, обхващаща специфичните потоци отпадъци и източниците на незаконни превози и вземаща предвид разузнавателни данни като полицейски разследвания и анализи на престъпна дейност; в) приоритети и описание на начина, по който са били подбрани въз основа на стратегиите, целите и оценката на риска; в) приоритети и описание на начина, по който са били подбрани въз основа на стратегиите, целите и оценката на риска; г) информация относно броя и вида на планираните инспекции на свързани с отпадъците обекти, автомобилни и железопътни превози и пратки в пристанищата; г) информация относно броя и вида на планираните инспекции на свързани с отпадъците обекти, автомобилни, въздушни, водни и железопътни превози и пратки в пристанищата, въз основа на оценката на риска и на приоритетите; д) определяне на задачите на всеки орган, участващ в инспекции на превоза на отпадъци; д) определяне на задачите на всеки орган, участващ в инспекции на превоза на отпадъци; е) средства за сътрудничество между различните органи, участващи в инспекциите; е) средства за ефективно и ефикасно сътрудничество между различните органи, участващи в инспекциите и; ж) оценка на необходимостта от обучение на инспекторите по технически или правни въпроси, свързани с управлението на отпадъците и превоза на отпадъци, както и разпоредби относно програми за редовно обучение. ж) оценка на необходимостта от обучение на инспекторите по технически или правни въпроси, свързани с управлението на отпадъците и превоза на отпадъци, както и разпоредби относно програми за редовно обучение; з) стратегия за комуникация и за насърчаване на спазването, която да бъде насочена към регулирания сектор и обществеността; и и) информация за това как регулираният сектор и обществеността могат да подават сигнали на съответния орган (whistleblowing). Плановете се разглеждат поне веднъж годишно и при необходимост се актуализират. При прегледа се оценява до каква степен са били постигнати целите и другите елементи на плановете. Плановете се разглеждат поне веднъж годишно и при необходимост се актуализират. При прегледа се оценява до каква степен са били постигнати целите и другите елементи на плановете. Плановете се предоставят на разположение на обществеността от компетентния орган в съответствие с Директива 2003/4/ЕО на Европейския парламент и на Съвета от 28 януари 2003 г. относно обществения достъп до информация за околната среда (8). Стратегическите прегледи на п Плановете се предоставят на постоянно разположение на обществеността, включително в електронен формат, от компетентния орган в съответствие с Директива 2003/4/ЕО на Европейския парламент и на Съвета от 28 януари 2003 г. относно обществения достъп до информация за околната среда (9). Държавите членки следва да гарантират, че резултатите от инспекциите, проведени в съответствие с упоменатите в настоящия член планове, евентуалните корективни действия, предприети от съответните власти вследствие на тези инспекции, имената на операторите, участвали в незаконните превози и наложените санкции, ще са постоянно на разположение на обществеността, включително и в електронен формат.

Изложение на мотивите

В някои държави членки всеки регион отговаря за изготвянето на собствен план за инспекции, поради което тези планове следва да бъдат съгласувани, за да се осигури покриване на цялата територия. Включването на измерими цели съответства на съществуващите най-добри практики в държавите членки и спомага за оценяване на ефективността на плана за инспекции от отговорните за вземането на решенията. Водните и въздушните превози също следва да бъдат включени, тъй като се използват за превоз на отпадъци. Секторът на управлението на отпадъците и ресурсите, както и широката общественост, имат своята роля за осигуряване на съответствие с регламентите за превоза на отпадъци и би трябвало да могат да подават сигнали във връзка с въпроси, имащи отношение към общественото благо, на съответния орган, без да се страхуват от тормоз или виктимизация. Следва да се посочи изрично, че броят и видът на инспекциите трябва да се основават на оценката на риска и на приоритетите, както се посочва в буква б) и буква в). Публикуването на резултатите от инспекциите е необходимо, за да се покаже, че регламентът се прилага и за да се запази общественото доверие в управлението на отпадъците. Следва да се публикува само стратегически преглед на плановете, тъй като по-подробната информация би могла да подпомогне онези, които се опитват да избегнат инспекциите на превозите.

Изменение 3

Регламент (ЕО) № 1013/2006, член 50, параграф 5

Текст, предложен от Комисията Изменение на КР Комисията не предлага изменение на настоящия текст на Регламент (ЕО) № 1013/2006, член 50, параграф 5. Предлага се изменение на настоящия текст на Регламент (ЕО) № 1013/2006, член 50, параграф 5: Държавите-членки си сътрудничат една с друга, двустранно или многостранно, с цел да улеснят предотвратяването и откриването на незаконни превози. Те следва да обменят информация относно превозите на отпадъци и да споделят информация относно мерките на привеждане в изпълнение. Комисията следва да създаде обща платформа за тези цели, която да включва всички държави членки.

Изложение на мотивите

Настоящото сътрудничество е доброволно и в него не участват ключови държави членки. С незаконните трансгранични превози може да се води борба, само ако всички държави членки работят заедно, така че би трябвало да се създаде обща платформа.

Брюксел, 30 януари 2014 г. Председател на Комитета на регионите Ramón Luis VALCÁRCEL SISO

(1) Мрежа на Европейския съюз за прилагане и спазване на правото в областта на околната среда (IMPEL) — група „Трансграничен превоз на отпадъци“.

(2) IMPEL (2012) Doing the right thing for waste shipment inspections („Правилни действия при инспекция на превози на отпадъци“).

(3) Заседание на Съвета по околна среда, 14 октомври 2013 г.

(4) Европейски обмен на данни за уведомяване за превози на отпадъци (EUDIN).

(5) Европейска комисия, Група на високо равнище на независими участници по въпросите на административната тежест, 2009 г. Становище на Групата на високо равнище „Намаляване на административната тежест в приоритетна област околна среда“.

(6) CdR1119/2012 fin.

(7) CdR 593/2013 fin, CdR 1119/2012 fin, CdR164/2010 fin.

(8) ОВ L 41, 14.2.2003 г., стр. 26.

(9) ОВ L 41, 14.2.2003 г., стр. 26.